Csót Község Önkormányzati

Képviselő-testülete

Szám: 55-9/2018.

J e g y z ő k ö n y v

Csót Község Önkormányzati Képviselő-testületének


2018. december 19-én tartott nyilvános üléséről


                                                                               Határozat: 85,86,87/2018.

                                           J e g y z ő k ö n y v

Készült: Csót Község Önkormányzati Képviselő-testületének 2018.

               december 19-én 17.00 órakor tartott nyilvános üléséről.



Az ülés helye: Önkormányzati Hivatal.

Jelen vannak: Kékesi István polgármester, Horváth István, Horváth Ágnes, 

Dr.Lukács László, Szabó Józsefné, Vanyúr László

és Vörösvári Istvánné képviselők (7 fő). 

Tanácskozási joggal jelen van: Takács Imre jegyző

Lakosság részéről: 15 fő

Kékesi István polgármester köszönti a megjelenteket. A jelenléti ív alapján megállapítja, hogy a képviselő-testület tagjai közül 7 fő jelen van, az ülés

határozatképes, azt megnyitja.

Ismerteti az ülés napirendi tervezetét:
1./ Bérleti díjak felülvizsgálata.
2./ Belső ellenőrzési terv elfogadása.

3./ Közmeghallgatás.
A képviselő-testület tagjai a napirendre tett javaslatot  7 igen, 0 nem szavazattal, tartózkodás nélkül elfogadták.

Napirend tárgyalása:
1./ Bérleti díjak felülvizsgálata.
      Előadó: Kékesi István polgármester.

A polgármester tájékoztatja a képviselő-testületet, hogy az önkormányzatnak három olyan bérleménye van, amelyek felülvizsgálata aktuális lehet.

Az óvodai konyha üzemeltetője jelenleg kilenc hónapon át havi százezer forintot, három hónapon át havi ötvenezer forint bérleti díjat fizet. Ezek a nyári hónapok, amikor nincs, vagy alig van gyermek étkeztetés.

A gyógyszertár bérleti díja havi harmincezer, a Csót, Köztársaság u. 1. sz. alatti lakás bérleti díja havi huszonötezer forint.

Mivel a konyha bérlője várhatóan a nyár elején változik, a bérleti díj változtatását nem javasolja.

A testület tagjai egyetértenek abban, hogy az önkormányzat tulajdonát képező konyha bérleti díja az üzemeltető változásig, várhatóan 2019. június 30-ig ne változzon.

A polgármester a gyógyszertár bérleti díját havi 35 ezer forintra javasolja emelni, a Csót, Köztársaság utca 1. sz. alatti (a háziorvos által lakott) lakás bérleti díját pedig javasolja változatlanul hagyni, ez a lakás ugyanis „szolgálati” jellegű.
Szabó Józsefné képviselő:

A háziorvos által lakott lakás bérleti díját olyan mértékben tartja alacsonynak, hogy ez az összeg szerinte az önkormányzati vagyon hűtlen kezelésének minősül. Harmincezer forintra történő emelést javasol, bár megjegyzi, hogy akár többszörösére is lehetne emelni a bérleti díjat.

Vörösvári Istvánné képviselő:

Ő is élt szolgálati lakásban, ezt is annak tekinti. A havi 25 ezer forintos bérleti díj nem kevés, ne változzon. A gyógyszertár bérleti díjának havi 35 ezer forinra történő emelésével egyetért.

· 3 –

Kékesi István polgármester kéri, hogy aki egyetért a gyógyszertár bérleti díjának havi 35 ezer forintra történő emelésével, kéz felemeléssel szavazzon.

Csót Község Önkormányzati Képviselő-testülete 6 igen, 1 nem szavazattal, tartózkodás nélkül az alábbi határozatot hozta:

85/2018.(XII.19.) határozat:

Csót Község Önkormányzati Képviselő-testülete a Csót, Rákóczi u. 55. sz. alatti gyógyszertár bérleti díját 2019. január 1-től havi 35 ezer forint összegben állapítja meg.

Kékesi István polgármester kéri, hogy aki egyetért azzal, hogy a Csót, Köztársaság u. 1. sz. alatti önkormányzati lakás bérleti díja változatlan (havi 25 ezer Ft) maradjon, kézfelemeléssel szavazzon.
Csót Község Önkormányzati Képviselő-testülete 6 igen, 1 nem szavazattal, tartózkodás nélkül az alábbi határozatot hozta:

86/2018.(XII.19.) határozat:

Csót Község Önkormányzati Képviselő-testülete a Csót, Köztársaság u. 1. sz. alatti önkormányzati lakás bérleti díját nem kívánja emelni, annak összegét továbbra is  havi 25 ezer forintban határozza meg.

2./ Az önkormányzat 2019 évi belső ellenőrzési tervének elfogadása.

     Előadó: Kékesi István polgármester.

A polgármester elmondja, hogy a belső ellenőrzési vezető elkészítette az önkormányzat 2019. évi belső ellenőrzési tervét.

Ismerteti azt és kéri elfogadását.

Az előterjesztéssel kapcsolatban kérdés és hozzászólás nem volt.

Csót Község Önkormányzati Képviselő-testülete 7 igen, 0 nem szavazattal, tartózkodás nélkül az alábbi határozatot hozta:

87/2018.(XII.19.) határozat:

Csót Község Önkormányzati Képviselő-testülete az önkormányzat 2019. évi belső ellenőrzési tervét elfogadja.

A terv a jegyzőkönyv mellékletét képezi.

Felkéri a képviselő-testület a polgármestert, hogy a határozatot küldje meg a Feladatellátó Társulás részére.

Határidő: 2018. december 31.

Felelős: Kékesi István polgármester.

3./ Közmeghallgatás.

Kékesi István polgármester néhány mondatban vázolja az év történéseit és szól a következő év fejlesztési elképzeléseiről. Elsődleges célkitűzés a jövő évben a csapadékvíz elvezetés részleges megoldása. Szintén a jövő évben készül el a nőegylet székház és az óvodai konyha felújítása, mindkettő jelentős pályázati támogatással.

A jogszabályi előírásoknak megfelelően beszél a környezetvédelem helyzetéről, majd átadja a szót a lakosságnak.

Dr. Dely Ferenc nyugalmazott ügyész, környezetvédelmi szakjogász kér szót.
Üdvözöl mindenkit. 

Kifogásolja a köztemetőben történő hulladék elhelyezést. A temetőben való hulladék tárolás szabálytalan, kegyeletsértő. Két helyen van hulladék lerakás, az evangélikus parcellában és a temetőn kívül.

Kékesi István polgármester:

Konténert fogunk bérelni és el fogjuk szállíttatni.

Dr. Dely Ferenc:

Ő feljelentést tett a hadisírkert felújítása ügyében ismeretlen tettes ellen. A felújítás során 8-9 fejfa (kőkereszt) eltűnt. Négy vagy öt fejfát nem oda helyeztek vissza, ahol eredetileg volt. Járdát építettek néhány sír fölé, két orosz közvitéz fejfája fölé is. Kifogásolja, hogy a bejárati ajtó nem zárható. A sírkert felirata nem felel meg a valóságnak, mert nem csak hadifogoly tábor volt. A helyes megnevezés: hadifogoly, menekült és leszerelő tábor temetője. 
A nyomozó hatóság az eljárást bűncselekmény hiányában megszüntette, ő ez ellen jogorvoslattal élt, felsorolja, hogy mely helyekre. Amennyiben észrevételei továbbra sem találnak meghallgatásra, úgy a sajtó nyilvánosságát fogja igénybe venni.

Kékesi István polgármester:

A Hadtörténeti Intézet magas színvonalúnak minősítette a felújítást. Kérték a kivitelezők elérhetőségét, hogy máshova is ajánlani tudják őket. Sajnálja, hogy a sok használható ötlet nem korábban hangzott el.
Vörösvári Istvánné képviselő:

Büszke a sírkert felújítására, rokonai, barátai szívesen mennek oda. Örül neki, hogy Dr. Dely Ferenc nagyon tájékozott e témában. Feljelentését – állításával ellentétben – nem vesszük akadékoskodásnak.

Szabó Józsefné képviselő:

Hiányolja, hogy mint a testület tagja, kevés tájékoztatást kap a polgármestertől.

Például: nem tudott a „lovas” rezidencia létrehozásáról.

A régi homokgödör rekonstrukciója véleménye szerint nem jól sikerült, nem jó felé lejt a terület.

Javasolja, hogy miután pénzszűke van, a hőskert felújítása legyen egyszerű.

Kékesi István polgármester:

Ha egyesek nem zavarnák rendszeresen értelmetlen bejelentésekkel, akkor több ideje lenne a képviselők tájékoztatására. 

A régi homokgödör felújítását nem önkormányzatunk végezte.
A hőskert felújításának tervét a képviselő-testület elfogadta, a kivitelezés annak megfelelően fog megvalósulni.

Kisházi István választópolgár:

A Rákóczi utcában miért az Arany János utcai és a Dobó utcai kereszteződések közötti szakaszon fog megvalósulni a csapadékvíz elvezető árok lefedése?

Kékesi István polgármester:

Azért, mert azon a szakaszon már megtörtént az árok melletti padkában lévő ivóvíz vezeték teljes cseréje. A tervek rövidesen elkészülnek.

Miután több hozzászólás, kérdés nem hangzott el, Kékesi István polgármester a képviselő-testület – közmeghallgatással egybekötött – ülését 18:15 órakor bezárta.

Kmf.

                              Kékesi István                             Takács Imre

                              polgármester                              jegyző

